6x10 के लॉकअप में सिर्फ 3 घंटे सोने दिया, ATS ने उमेश हत्याकांड के सवाल नहीं पूछे
Spent the night in a 10x10 lockup, buried 4KM away from the police station where the interrogation took place  हम धूमनगंज थाने पहुंचे। यहां मौत से पहले अतीक की 2 रातें कैसे बीतीं, इस बारे में यहां के अधिकारियों से बात की।
13 अप्रैल 2023, प्रयागराज की CJM कोर्ट में माफिया अतीक अहमद और अशरफ पेशी पर लाए गए। कोर्ट के अंदर जितनी भीड़ थी। उससे दोगुना लोग कोर्ट के बाहर जमा हुए थे। उस दोपहर अतीक को 2 बुरी खबरें मिलीं। पहली: झांसी में STF ने उसके बेटे असद का एनकाउंटर कर दिया। दूसरी: उसे और अशरफ को 4 दिन की पुलिस रिमांड पर भेजा गया। बात साफ थी...अब 13 अप्रैल की शाम 5 बजे से 17 अप्रैल की शाम 5 बजे तक अतीक को प्रयागराज में ही रहना था।
कोर्ट के फैसले के बाद प्रिजन वैन नैनी जेल न जाकर सीधे धूमनगंज थाने पहुंची। वो थाना जहां आने के बाद खुद अतीक भी ये नहीं जानता था कि उसकी जिंदगी के महज 2 दिन बाकी बचे हैं। हम धूमनगंज थाने पहुंचे। यहां मौत से पहले अतीक की 2 रातें कैसे बीतीं, ये जानने की कोशिश की। चलिए सब कुछ आपको विस्तार से बताते हैं... 
सबसे पहले धूमनगंज थाने के मेन हिस्सों को जान लीजिए
अब दिन के हिसाब से बारी-बारी 13, 14 और 15 अप्रैल की गतिविधियों को जानते हैं...
पहला दिन: अतीक से राज उगलवाने की कोशिश
भारी सुरक्षा घेरे में अतीक और अशरफ को शाम 5 बजे धूमनगंज थाने लाया गया। मफिया थाने पहुंचता उससे पहले ही ATS और पुलिस की टीम वहां मौजूद थी। पहले तय हुआ कि पूछताछ थाने के विवेचना कक्ष में होगी, लेकिन जगह कम होने की वजह से थाना अध्यक्ष राजेश कुमार मौर्य के दफ्तर को ही इंटेरोगेशन एरिया बनाया गया। इस दरम्यान थाने के बाहर 100 से ज्यादा पुलिस और पैरामिलिट्री फोर्स के जवान तैनात कर दिए गए थे। किसी को भी अंदर आने की इजाजत नहीं थी। सख्ती इतनी थी कि फरियादियों को भी थाने में एंट्री नहीं दी गई।
अतीक और अशरफ से यहीं पर एक के बाद एक 50 से ज्यादा सवाल पूछे गए। इस दौरान अतीक ने कबूला था कि वह पाकिस्तान से हथियार की सप्लाई लेता रहा है। अहमदाबाद जेल से उसने ISI एजेंट को फोन किया था। यही नहीं, अतीक ने उमेश पाल हत्याकांड की साजिश का भी जुर्म कबूल किया। अशरफ ने पुलिस को बताया कि किसी चैनल से हथियार पंजाब के एक फॉर्म हाउस तक पहुंच जाते थे। ATS और पुलिस की जांच टीम ने दोनों से कड़े सवाल भी पूछे। इनमें से कुछ ये थे...
ATS के 5 सवाल
जांच अधिकारियों के 5 सवाल
बोरे पर बितानी पड़ी रात, 3 घंटे सोने दिया
अतीक-अशरफ से लगातार पूछताछ होती रही। ATS ने अलग से हथियारों और पाकिस्तान कनेक्शन को लेकर 4 घंटे तक पूछताछ की। इस दौरान कई सवालों का दोनों ने हूं-हां में जवाब दिया। ज्यादातर सवालों पर वह चुप्पी साधे रहे। देर रात तक राज उगलवाए गए। इस बीच केवल 3 घंटे ही दोनों को सोने दिया गया। थाने के जिस लॉकअप में दोनों ने रात बिताई वहां न तो पंखा दिया गया न सोने के लिए चादर। इसलिए दोनों ने बोरे पर लेटकर ही रात बिताई। सुरक्षा के लिहाज से हम लॉकअप और थाने के अंदर की फोटो नहीं दिखा सकते।
यहां रुकते हैं। थाने में माफियाओं का दूसरा दिन कैसा बीता, ये जानने से पहले ग्राफिक के जरिए जानिए कि आखिर पूछताछ के लिए धूमनगंज थाने को क्यों चुना गया...
दरअसल, धूमनगंज से 5 किलोमीटर के दायरे वाला क्षेत्र माफिया अतीक के प्रभाव वाला इलाका माना जाता रहा है। यहीं से उसने अपने राजनीतिक और अपराधिक जीवन की शुरुआत की थी। थाने में पूछताछ के दौरान अतीक के खुलासे के बाद ही पुलिस ने 4 किलोमीटर दूर कसारी-मसारी के जंगलों में जाकर हथियार बरामद किए थे। ऐसे में धूमनगंज थाने को पूछताछ का प्वाइंट बनाना माफिया के खिलाफ सुराग खोजने में फायदेमंद साबित हुआ।
दूसरा दिन: अतीक का कबूलनामा
14 अप्रैल की सुबह धूमनगंज थाने की सुरक्षा डबल कर दी गई। सुलेमसराय, धूमनगंज, चकिया और कसारी-मसारी के इलाकों में PAC, RAF और लोकल पुलिस के 200 से ज्यादा जवान तैनात कर दिए गए। इसकी वजह थी- झांसी से एनकाउंटर में मारे गए असद और गुलाम की डेडबॉडी लाई जानी थी। ऐसे में किसी भी तरह का पैनिक होने से पहले ही उसे रोक लिया जाए।
उधर, अतीक और उसके भाई अशरफ से पूछताछ के 21 घंटे बीत चुके थे। इस बीच माफिया ने अपनी क्राइम फाइल्स के कई बड़े राज खोले। अतीक ने पुलिस को दिए बयान में कहा है कि उसके पास कभी हथियार की कमी नहीं रही। ISI के एजेंट ड्रोन से उसके हथियार पाकिस्तान से भारत सीमा में गिराते थे। अशरफ उन हथियारों की डिलीवरी करा लेता था और बदले में पैसे दे देता था।
अतीक ने बताया कि वह पंजाब में उस जगह को दिखा सकता है, जहां से वो हथियार जमा कराता था। अतीक के बेटे असद और उसके शूटर गुलाम के पास जो हथियार मिले हैं, वो रेयर हैं। उनके भी पाकिस्तान से मंगाए जाने की आशंका है।
रात 9 बजे: धूमनगंज पुलिस अतीक-अशरफ को रात 9 बजे कौशांबी ले गई
दोपहर भर चली पूछताछ के दौरान अतीक बार-बार अपने मरे बेटे की तस्वीर दिखाने के लिए कहता रहा, लेकिन पुलिस एक बार भी नहीं मानी। पूछताछ के दौरान अतीक ने कई राज खोले। पूछताछ के आधार पर रात 9 बजे पुलिस अतीक-अशरफ को लेकर कौशांबी रवाना हो गई। पुरामुफ्ती थाने के पास पुलिस का काफिला महंगांव में पहुंचा। यहां सर्च अभियान चलाने के बाद कुछ नहीं मिला। अधिकारी अतीक और अशरफ से पूछताछ कर ही रहे थे कि अतीक ने सीने में दर्द और घबराहट होने की बात कही।
इसके बाद पुलिस एक ही हथकड़ी में अतीक और अशरफ को लेकर कॉल्विन हॉस्पिटल पहुंची। जहां पर डॉक्टरों ने उसका 15 मिनट तक चेक-अप किया। हॉस्पिटल से दोनों बाहर आए। इस दौरान अतीक मीडिया के सवालों पर खामोश रहा, लेकिन अशरफ ने भतीजे असद के एनकाउंटर पर पहला बयान दिया। असद के मारे जाने पर अशरफ बोला- 'अल्लाह की चीज थी, अल्लाह ने ले ली।'
मौत के दिन: महज 4 किलोमीटर दूर होकर भी बेटे को मिट्टी नहीं दे पाया अतीक
अतीक और अशरफ से पूछताछ का ये तीसरा दिन यानी 15 अप्रैल था। एक तरफ धूमनगंज थाने पर पूछताछ का दौर जारी था। दूसरी तरफ अतीक के बेटे असद का जनाजा उठाया गया। जिस जगह असद को दफनाया गया अतीक उस कब्रिस्तान से बहुत दूर नहीं था। महज 4 किलोमीटर दूर धूमनगंज थाने में पुलिस उससे पूछताछ कर रही थी। बेटे को आखिरी बार देखने के लिए वह पुलिस के सामने गिड़गिड़ाता रहा, कई बार मिन्नतें कीं, लेकिन उसकी हर कोशिश पर पानी फिर गया।
दोपहर 12 बजे जब अतीक-अशरफ से हो रही पूछताछ में ब्रेक लिया गया तब अतीक को बताया गया कि उसका बेटा सुपुर्द-ए-खाक हो चुका है। वह खूब रोया और थाने में जमीन पर बिछे बोरे पर लेट गया।
अतीक ने खाई दाल-रोटी, अशरफ ने चाय पीकर रोजा खोला
पुलिस के साथ-साथ ATS हथियार तस्करी को लेकर दोनों से पूछताछ कर रही थी। शाम 6 बजे तक सवाल-जवाब होते रहे। इसके बाद माफिया अतीक अहमद ने धूमनगंज थाने के मेस की दाल रोटी खाकर रोजा खोला। वहीं अशरफ ने चाय पीकर अपना रोजा खोला। बेटे की मौत से दुखी अतीक अहमद ने खाना खाने से ही मना कर दिया था। भाई अशरफ ने अतीक की खराब सेहत और दवाएं खाने का हवाला दिया। इसके बाद अतीक ने दाल रोटी खाकर दवाएं खाईं।
रात 8 बजे के करीब : पुलिस अतीक और अशरफ को कसारी मसारी इलाके के जंगल में लेकर गई थी। यहां अतीक की निशानदेही पर एक खंडहर से 2 विदेशी पिस्टल और लगभग 58 कारतूस बरामद किए गए। इनमें से कुछ कारतूस पाकिस्तान के बताए गए हैं।
रात 10 बजे: हत्या से 30 मिनट पहले 
दोनों को रूटीन मेडिकल चेकअप के लिए कॉल्विन अस्पताल ले जाया गया। दोनों एक बार फिर लॉकअप से बाहर आए थे। इसी मौके को देख मीडिया ने अतीक को घेर लिया। असद के जनाजे को लेकर उनसे सवाल पूछे जा रहे थे। अतीक से पूछा गया- बेटे के जनाजे पर क्यों नहीं गए? माफिया ने जवाब दिया- नहीं ले गए, तो नहीं गए।
इसी बीच, 3 लड़के मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में एक के बाद एक 2 गोली मार दी। अतीक जमीन पर गिर गया। इसके बाद अशरफ पर फायरिंग की गई। दोनों वहीं पर ढेर हो गए। जब ये घटना हुई उस वक्त रात के 10:30 बज रहे थे।
जब अतीक-अशरफ की हत्या हुई, तब उनकी पुलिस रिमांड के 42 घंटे बाकी थे। मौत के अगले दिन यानी 16 अप्रैल 2023 को अतीक और अशरफ को कसारी-मसारी के कब्रिस्तान में दफना दिया गया। ये जगह धूमनगंज पुलिस से महज 4 KM दूर है।
अतीक की मौत के बाद तीनों हमलावरों ने सरेंडर कर दिया। हमलावरों की पहचान लवलेश, सनी और अरुण मौर्य के नाम से हुई। उनके पास से मीडिया कार्ड, कैमरा और माइक भी मिला। फिलहाल, तीनों शूटर्स की पुलिस रिमांड खत्म होने के बाद उन्हें प्रतापगढ़ जेल ट्रांसफर कर दिया गया है।
बिना बुलाए पहुंचा था माफिया, चीफ गेस्ट बना; फोटो छपी तब प्रिंसिपल को पता चला
प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं। खुद अतीक 20 साल पहले यहां बिना बुलाए चीफ गेस्ट बनकर पहुंचा था। बच्चों को इनाम दिए थे और कॉलेज प्रशासन को इसकी खबर दूसरे दिन लगी।
ये वही स्कूल है, जहां के पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण तक ने यहां से पढ़ाई की। पूरी खबर पढ़ें...
बेटे की कब्र से 3KM दूर हुई हत्या, गोली लगने के 3 सेकेंड पहले असद से जुड़े सवाल पर बोला अतीक
असद के जनाजे से लेकर अतीक की हत्या के बीच गुजरे 12 घंटे किसी इत्तेफाक से कम नहीं थे। अतीक जीते-जी अपने बेटे को दफन होते भले ही न देख पाया हो, लेकिन मरते-मरते उसकी जुबान पर बेटे का ही जिक्र आया। इन 12 घंटों के बीच क्या-क्या हुआ? कैसे 15 अप्रैल की तारीख अतीक और उसके कुनबे के लिए काला दिन बन गई? पूरी खबर पढ़ें...
मेडिकल टेस्ट के लिए ले जाते वक्त सिर में गोली मारी; तीन हमलावरों ने सरेंडर किया
माफिया अतीक और उसके भाई अशरफ की शनिवार रात प्रयागराज में हत्या कर दी गई है। पुलिस उन्हें अस्पताल में मेडिकल टेस्ट के लिए ले जा रही थी। पत्रकार साथ-साथ चलते हुए अतीक से सवाल कर रहे थे। इसी बीच तीन युवक मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों वहीं ढेर हो गए। पूरी खबर पढ़ें ...
12वीं के बाद पढ़ाई के लिए विदेश जाना था; पिता का अपराध बना रोड़ा, जानिए पूरी कहानी
माफिया अतीक अहमद के बेटे असद और उसके गुर्गे गुलाम मोहम्मद को यूपी एसटीएफ ने झांसी में मार गिराया। असद ने ही उमेश को मारने की साजिश रची और फिर प्रयागराज में दिनदहाड़े अपने गुर्गों के साथ उनकी हत्या कर दी। असद लखनऊ के एक नामी कॉलेज से 12वीं करने के बाद पढ़ाई के लिए विदेश जाना चाहता था। लेकिन परिवार के आपराधिक रिकॉर्ड की वजह से पासपोर्ट क्लियर नहीं हो रहा था। पूरी खबर पढ़ें...
असद से कहा- चलाओ गोली, धड़ाधड़ फायरिंग करके खाली कर दी मैगजीन
उमेश पाल हत्याकांड के बाद माफिया अतीक अहमद और उसके बेटे सुर्खियों में हैं। CCTV में उमेश पर गोलियां दागता अतीक का बेटा असद दिख रहा है। ऐसे में एक और वीडियो वायरल हो रहा है। जिसको लेकर दावा है कि वो असद के बचपन का है। इसमें अतीक अहमद की आवाज है कि चलाओ गोली। पूरी खबर पढ़ें...